Llíria invertix prop de 250 mil euros en l'adequació del Pavelló Pla de l'Arc
01 de març de 2017

El regidor d'Esports de Llíria, Pedro Vicente, va assistir a l'acte de presentació del Pla d'Instal·lacions Esportives 2016-2017, en el que la Diputació de València destina 4.360.000 euros a la millora i conservació d'instal·lacions esportives en 35 municipis valencians, a través de l'àrea d'Igualtat, Joventut i Esports.

En el cas del municipi edetà, este programa servirà per a realitzar l'adequació integral del Pavelló Pla de l'Arc amb una inversió de 245.025 euros subvencionada íntegrament per la Diputació.

D'esta manera, es dóna resposta al deute històric de la Generalitat amb alguns municipis en les infraestructures esportives que es van projectar en el període 2007-2012 però mai van arribar a executar-se.

Els treballs de millora en el Pla de l'Arc ja han començat i està previst que finalitzen en el mes de juliol. El projecte en el pavelló contempla l'adequació de les instal·lacions elèctriques i l'accessibilitat, la millora de la seguretat contra incendis i la salubritat, l'aplicació de l'eficiència energètica en vestidors i lavabos, la reparació de les patologies constructives i estructurals, així com la intervenció en la coberta.